CELEX: 32013H0730(03)
Language: mt
Date: 2013-07-09 00:00:00
Title: Rakkomandazzjoni tal-Kunsill tad- 9 ta’ Lulju 2013 dwar il-Programm Nazzjonali ta' Riforma tal-2013 tal-Bulgarija u li tagħti opinjoni tal-Kunsill dwar il-Programm ta' Konverġenza tal-Bulgarija, 2012-2016

30.7.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 217/10
            
         
      RAKKOMANDAZZJONI TAL-KUNSILL
   
   tad-9 ta’ Lulju 2013
   dwar il-Programm Nazzjonali ta' Riforma tal-2013 tal-Bulgarija u li tagħti opinjoni tal-Kunsill dwar il-Programm ta' Konverġenza tal-Bulgarija, 2012-2016
   2013/C 217/03
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u b'mod partikolari l-Artikolu 9(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b’mod partikolari l-Artikolu 6(1) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat għall-Impjiegi,
   Wara li kkunsidra l-opinjoni lill-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi varata strateġija ġdida u għall-impjiegi u t-tkabbir, Ewropa 2020, imsejsa fuq koordinazzjoni msaħħa tal-politika ekonomika, li tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għal-politika ekonomika tal-Istati Membri u l-Unjoni (mill-2010 sal-2014) u, fil-21 ta’ Ottubru 2010 adotta deċiżjoni dwar linji gwida għall-politiki tal-Istati Membri dwar l-impjiegi (3), li flimkien jagħmlu l-"linji gwida integrati". L-Istati Membri ġew mistiedna jqisu l-linji gwida integrati fil-politika nazzjonali tagħhom dwar l-ekonomija u l-impjiegi.
            
         
               (3)
            
            
               Fid-29 ta' Ġunju 2012, il-Kapijiet ta' Stat jew Gvern tal-Istati Membri ddeċidew dwar Patt dwar it-Tkabbir u l-Impjiegi li kien jipprovdi qafas koerenti għall-azzjoni fuq il-livelli nazzjonali, tal-UE u taż-żona tal-euro bl-użu tal-għodod, strumenti u politiki kollha possibbli. Huma ddeċidew dwar l-azzjoni li kellha tittieħed fuq il-livell tal-Istati Membri, u b'mod partikolari esprimew impenn sħiħ sabiex jiksbu l-għanijiet tal-Istrateġija Ewropa 2020 u sabiex jimplimentaw ir-rakkomandazzjonijiet speċifiċi għall-pajjiżi.
            
         
               (4)
            
            
               Fl-10 ta’ Lulju 2012, il-Kunsill adotta Rakkomandazzjoni (4) dwar il-Programm Nazzjonali ta’ Riforma tal-Bulgarija għall-2012 u ta l-opinjoni tiegħu dwar il-Programm ta’ Konverġenza tal-Bulgarija għall-2012-2015.
            
         
               (5)
            
            
               Fit-28 ta' Novembru 2012, il-Kummissjoni adottat l-Istħarriġ Annwali dwar it-Tkabbir, u dan nieda l-bidu tas-Semestru Ewropew tal-2013 għall-koordinazzjoni tal-politika ekonomika. Ukoll fit-28 ta' Novembru 2012, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija, fejn identifikat lill-Bulgarija bħala wieħed mill-Istati Membri li fil-konfront tagħhom isir eżami fil-fond.
            
         
               (6)
            
            
               Il-Parlament Ewropew kien involut sew fis-Semestru Ewopew, f'konformità mar-Regolament (KE) Nru 1466/97, u fis-7 ta' Frar 2013, adotta riżoluzzjoni dwar l-impjiegi u l-aspetti soċjali fl-Istħarriġ Annwali dwar it-Tkabbir 2013 u riżoluzzjoni dwar il-kontribut għall-Istħarriġ Annwali dwar it-Tkabbir 2013.
            
         
               (7)
            
            
               Fl-14 ta' Marzu 2013, il-Kunsill Ewropew approva l-prijoritajiet sabiex tiġi żgurata l-istabbiltà finanzjarja, il-konsolidazzjoni fiskali u azzjoni li ssostni t-tkabbir. Huwa enfasizza l-ħtieġa li ssir konsolidazzjoni fiskali differenzjata u li tkun favorevoli għat-tkabbir, biex jiġu rkuprati l-kundizzjonijiet normali ta’ self fl-ekonomija, biex jiġu promossi t-tkabbir u l-kompetittività, biex jiġu indirizzati l-qgħad u l-konsegwenzi soċjali tal-kriżi, u biex tiġi mmodernizzata l-amministrazzjoni pubblika.
            
         
               (8)
            
            
               Fl-10 ta' April 2013, il-Kummissjoni ppubblikat ir-riżultati tal-analiżi fil-fond tagħha għall-Bulgarija, skont l-Artikolu 5 tar-Regolament (UE) Nru 1176/2011. L-analiżi tal-Kummissjoni wasslitha biex tikkonkludi li l-Bulgarija qed tesperjenza żbilanċi makroekonomiċi, li jirrikjedu monitoraġġ u azzjoni ta' politika. B'mod partikolari, l-impatt tat-tnaqqis fil-livell tad-dejn fis-settur korporattiv flimkien mal-aġġustament kontinwu tal-pożizzjonijiet esterni, il-kompetittività u s-swieq tax-xogħol jixirqilhom li jkomplu jingħataw attenzjoni.
            
         
               (9)
            
            
               Fid-19 ta’ April 2013, il-Bulgarija ressqet il-Programm Nazzjonali ta’ Riforma 2013 tagħha u l-Programm ta’ Konverġenza tagħha għall-perijodu 2012-2016. Sabiex jitqiesu l-konnessjonijiet bejniethom, iż-żewġ Programmi ġew ivvalutati fl-istess waqt.
            
         
               (10)
            
            
               Lil hinn mill-valutazzjoni tal-Programm ta' Konverġenza skont ir-Regolament (KE) Nru 1466/97, il-Kunsill huwa tal-fehma li l-finanzi pubbliċi fil-Bulgarija fil-biċċa l-kbira huma sodi. L-objettiv fuq terminu medju (OTM) intlaħaq fl-2012. Ix-xenarju makroekonomiku li fuqu huma bbażati l-projezzjonijiet tal-baġit fil-Programm ta' Konverġenza huwa plawżibbli għall-perijodu 2013-2014, meta t-tkabbir annwali huwa mistenni li jilħaq il-1,0 % fl-2013 u l-1,8 % fl-2014. It-tbassir tar-rebbiegħa tal-2013 tas-servizzi tal-Kummissjoni jipprevedi tkabbir tal-PDG ta' 0,9 % fl-2013 u ta' 1,7 % fl-2014. L-objettiv tal-istrateġija tal-baġit deskritta fil-Programm ta' Konverġenza huwa li żżomm il-bilanċ strutturali tal-baġit qrib tal-OTM matul il-perijodu tal-programm. Il-Programm ta' Konverġenza jikkonferma l-OTM preċedenti ta' -0,5% tal-PDG li huwa aktar ambizzjuż milli meħtieġ mill-Patt tal-Istabbiltà u t-Tkabbir. Fuq il-bażi tal-bilanċ baġitarju strutturali (rikalkulat), li huwa stmat li se jiddgħajjef xi ftit minn defiċit ta' 0,4 % tal-PDG fl-2012 għal bejn 0,7-0,8 % tal-PDG matul l-2013-2016. Il-Bulgarija taqa' marġinalment taħt l-OTM tagħha matul il-perijodu tal-Programm ta' Konverġenza. Fit-2013-2015, ir-rata tat-tkabbir tan-nefqa tal-gvern, meta wieħed iqis il-miżuri diskrezzjonali b’rabta mad-dħul, tkun tirrispetta l-valur referenzjarju li jagħti l-Patt ta’ Stabbiltà u Tkabbir fir-rigward tan-nefqa, iżda ma tikkonformax miegħu fl-2016. Il-proporzjon tad-dejn huwa taħt is-60 % tal-PDG u, skont il-Programm ta’ Konverġenza, huwa mistenni jilħaq l-ogħla punt tiegħu ta’ 20,4 % tal-PDG fl-2014, u mbagħad jiċkien matul il-perijodu tal-programm. Bl-istess mod, it-tbassir tar-rebbiegħa tal-2013 tas-servizzi tal-Kummissjoni jipprevedi li l-proporzjon tad-dejn jammonta għal 20,3 % tal-PDG fl-2014.
            
         
               (11)
            
            
               Il-Bulgarija saħħet b'mod sostanzjali l-qafas fiskali tagħha fis-snin riċenti li kkontribwixxa għaż-żamma tad-dixxiplina fiskali u għal żieda fil-kredibilità tal-politika fiskali. Il-Liġi l-ġdida tal-Finanzjament Pubbliku li se tidħol fis-seħħ fl-2014 iżżomm ir-regoli fiskali numeriċi eżistenti, tintroduċi oħra ġodda u tespandi l-kopertura għas-subsetturi kollha tal-Gvern, tkompli ssaħħaħ l-obbligi fuq il-livell muniċipali u tirriforma l-qafas baġitarju fuq terminu medju ta' tliet snin. Huwa importanti li l-awtoritajiet iżommu l-momentum tar-riformi u jħejju l-art għall-implimentazzjoni tal-Liġi l-ġdida tal-Finanzjament Pubbliku, b'mod partikolari billi jistabbilixxu l-istituzzjoni fiskali indipendenti prevista u jagħtuha mandat ċar, awtonomija funzjonali u riżorsi adegwati. Hemm spazju konsiderevoli għal titjib fl-infurzar tat-taxxa u progress f'dan il-qasam jippermetti lill-Bulgarija ssostni aktar infiq li jsaħħaħ it-tkabbir. Filwaqt li l-Bulgarija ħadet xi passi rikonoxxibbli lejn it-tnaqqis tal-ispejjeż tal-konformità u sabiex ittejjeb il-ġbir tad-dħul, is-sistema tat-taxxa għadha kkaratterizzata minn evażjoni sinifikanti tat-taxxa u livell baxx ta' effiċjenza amministrattiva. L-ispejjeż amministrattivi għall-ġbir tat-taxxa huma kbar, kif huma kbar l-ispejjeż għan-negozji assoċjati mal-ħlas tat-taxxi. Minkejja l-miżuri li ttieħdu sabiex tittejjeb il-konformità mat-taxxa, is-sehem tal-ekonomija informali għadu kkalkulat li hu għoli u t-tnaqqis tiegħu jitlob sforzi sostnuti fuq perijodu twil.
            
         
               (12)
            
            
               It-tnaqqis tal-ħruġ bikri mis-suq tax-xogħol huwa sfida ewlenija għat-titjib tal-adegwatezza tas-sistema tal-pensjonijiet, kif ukoll għall-provvista tal-ħaddiema. Ir-rata tal-impjieg tal-ħaddiema li huma akbar fl-età, b'mod partikolari n-nisa li huma akbar fl-età, hija taħt il-medja tal-UE u tirriżulta f'intitolamenti mhux adegwati tal-pensjonijiet għal proporzjon kbir mill-benefiċjarji. Filwaqt li diġà qed isiru riformi importanti f'dan il-qasam, l-iskemi speċjali li baqa' għal ċerti professjonijiet huma fost il-fatturi li qed jikkontribwixxu għat-tnaqqis tar-rata tal-irtirar effettiva. Sabiex tkompli l-progress miksub fiż-żieda tal-età tal-pensjoni, il-Bulgarija għandha wkoll tipprepara u tistabbilixxi data għall-introduzzjoni tal-istess età tal-irtirar statutorja għall-irġiel u għan-nisa b'kontribuzzjoijiet sħaħ tal-karriera. Analiżi tal-kriterji u l-kontrolli għall-allokazzjoni tal-pensjonijiet tal-invalidità (bħall-introduzzjoni bħala kriterju tal-abbiltà li wieħed jaħdem) tkun kontribuzzjoni importanti sabiex l-abbuż jiġi llimitat b'mod effettiv.
            
         
               (13)
            
            
               Il-Bulgarija qed tbati minn impjieg taħt il-medja u li qiegħed jiddeterjora kif ukoll disparitajiet għolja bejn ir-reġjuni u s-subgruppi tal-popolazzjoni. Il-kriżi kellha impatt partikolarment qawwi fuq il-ħaddiema b'livell baxx ta' ħiliet u żiedet b'mod sinifikanti l-qgħad fost iż-żgħażagħ. Il-qgħad fit-tul huwa ogħla mill-medja tal-UE. Aġenzija tal-Impjiegi rriformata jkollha l-potenzjali li twettaq rwol prominenti sabiex tqabbel il-provvista mad-domanda fis-suq tax-xogħol tal-Bulgarija permezz ta' servizz ta' pariri aktar effettiv, miżuri mmirati favur l-impjieg u identifikazzjoni aħjar tal-ħtiġijiet futuri f'termini ta' ħiliet. Valutazzjoni bikrija tal-Inizjattiva tal-Impjieg taż-Żgħażagħ li tinsab għaddejja tista' tgħin sabiex jiġi żgurat li r-riżorsi jiġu diretti lejn dawk l-azzjonijiet li jiġġeneraw l-ogħla rendiment f'termini ta' ħolqien ta' impjiegi. Għadu mhux faċli li wieħed jiżgura li s-sistema tal-kontribuzzjonijiet minimi tas-sigurtà soċjali tilħaq l-għan li tnaqqas l-ekonomija informali, filwaqt li ma tgħollix iżżejjed il-prezz tal-ħaddiema b'ħiliet baxxi. Iċ-ċittadini Bulgari jiffaċċjaw l-ogħla riskju ta' faqar jew esklużjoni soċjali fl-Unjoni. L-implimentazzjoni tal-Istrateġija Nazzjonali għat-Tnaqqis tal-Faqar u l-Promozzjoni tal-Inklużjoni Soċjali 2020 għandha tiġi ttrattata bħala prijorità. Hemm il-ħtieġa li tittejjeb l-aċċessibilità u l-effikaċja tat-trasferimenti soċjali u li jissaħħu l-effikaċja tas-servizzi soċjali u l-aċċess għalihom, b'mod partikolari għat-tfal u persuni avvanzati fl-età. Il-pjan ta' Azzjoni għall-Istrateġija Nazzjonali għall-Integrazzjoni tar-Roma għandha tindika miżuri speċifiċi, finanzjament adattat u t-twaqqif ta' mekkaniżmu ta' monitoraġġ sabiex jitkejjel l-impatt tal-azzjonijiet.
            
         
               (14)
            
            
               Il-Bulgarija qiegħda tiffaċċja l-isfida li ttejjeb il-kwalità u l-effiċjenza kumplessivi tas-sistema edukattiva tagħha. L-adozzjoni finali tal-Att tal-Edukazzjoni Skolastika u Preskolastika qabel tmiem l-2013 tipprovdi qafas għall-progress dwar riformi neċessarji, inkluża l-modernizzazzjoni tal-kurrikuli u l-implimentazzjoni tat-titjib fit-taħriġ u fl-inċentivi tal-għalliema. Fl-edukazzjoni għolja, ir-riformi għamlu progress limitat ħafna. L-eżistenza ta' disparità importanti bejn l-eżiti tal-edukazzjoni għolja u d-domanda tas-suq tax-xogħol taggrava l-qgħad strutturali u xxekkel l-iżvilupp ta' setturi innovattivi ta' valur għoli. Ir-riżultati fqar fl-edukazzjoni għolja huma marbuta man-nuqqas ta' inċentivi fil-livell istituzzjonali u wkoll mal-livell tar-riċerkaturi u l-għalliema individwali. It-titjib tal-kwalità u l-kopertura tas-sistema tal-kura tas-saħħa hija sfida fit-tul għall-Bulgarija. Żieda fit-trasparenza fil-finanzjament tal-kura tas-saħħa tikkontribwixxi għat-tkabbir u l-kompetittività fis-settur. Is-sehem tal-infiq fuq il-kura tas-saħħa li jmur fuq il-kura ambulatorja huwa baxx, u dan jillimita l-aċċess għal servizzi tal-kura tas-saħħa kost-effettivi. Ir-rata għolja ta' ħlasijiet minn but il-pazjent effettivament teskludi ċerti kategoriji tal-popolazzjoni mis-servizzi tas-saħħa. Il-Bulgarija qed tiffaċċja sfidi importanti fir-razzjonalizzazzjoni u l-ġestjoni tas-settur tal-isptarijiet.
            
         
               (15)
            
            
               Il-kompetittività tal-kumpaniji domestiċi u l-attrazzjoni tal-investimenti barranin tibbenefika ħafna mit-titjib għall-ambjent tan-negozju tal-Bulgarija, inkluża żieda fl-effiċjenza tas-servizzi pubbliċi. Introduzzjoni aktar mgħaġġla u sistematika tal-gvern elettroniku toffri potenzjal konsiderevoli u tista', inter alia, tnaqqas l-ispejjeż tal-konformità u l-piżijiet amministrattivi għan-negozji. Minbarra dan, l-implimentazzjoni sħiħa u l-infurzar tal-leġislazzjoni korporattiva, inklużi l-ħlasijiet tard u l-proċeduri tal-insolvenza, itejbu konsiderevolment il-kundizzjonijiet ta' qafas, mhux l-anqas għall-Intrapriżi Żgħar u ta' daqs Medju (SMEs). Aċċess inadegwat għall-finanzjament għadu qed iżomm lura l-iżvilupp tal-SMEs. Jibqa' skop konsiderabbli għal użu aħjar tal-programmi ffinanzjati mill-Unjoni li jappoġġaw lill-SMEs. Sistema ġudizzjarja indipendenti u li tiffunzjona tajjeb hija prerekwiżit għal żvilupp ekonomiku sostenibbli. Fis-snin riċenti, il-Bulgarija għamlet progress fir-riforma tas-sistema ġudizzjarja, b'mod partikolari fl-immodernizzar tal-qafas legali u istituzzjonali. Fl-istess ħin, għad hemm potenzjal konsiderevoli sabiex isir użu sħiħ minn dan il-qafas, fejn tinkiseb is-sostenibbiltà tar-riżultati u tissaħħaħ is-sjieda tar-riformi fuq kull livell. Sforzi msaħħa fil-ġlieda kontra l-korruzzjoni jkunu wkoll jikkostitwixxu kontribuzzjoni pożittiva għat-titjib tal-ambjent tan-negozju.
            
         
               (16)
            
            
               L-implimentazzjoni effettiva tal-fondi tal-Unjoni għadha ta' importanza kritika għall-investiment pubbliku neċessarju. Ir-riforma tal-2011 tal-leġislazzjoni tal-akkwisti pubbliċi kienet pass sinifikanti lejn it-titjib tal-monitoraġġ, il-prevenzjoni u l-ippenalizzar tal-irregolaritajiet. Filwaqt li ddaħħlu fis-seħħ regoli ġodda li jkopru fost l-oħrajn il-proġetti kofinanzjati mill-UE, l-għoti ta' poteri msaħħa lill-Aġenzija tal-Akkwist Pubbliku jkompli jsaħħaħ l-effikaċja tal-kontroll ex ante.
            
         
               (17)
            
            
               Il-kapaċità u l-indipendenza tar-regolaturi f'setturi ekonomiċi ewlenin huma kundizzjonijiet ta' qafas importanti għall-kompetittività. L-infrastruttura tat-trasport tal-Bulgarija rat xi titjib f'dawn l-aħħar snin, filwaqt li għad hemm potenzjal konsiderevoli biex l-għoti u ż-żamma tas-servizz issir effiċjenti biżżejjed. Il-Bulgarija għadha trid twettaq l-obbligi tagħha taħt is-Suq Intern tal-Enerġija. Għad hemm sfidi konsiderevoli kemm fil-livell bl-ingrossa, kif ukoll f'dak bl-imnut. Il-barrieri persistenti tas-suq, arranġamenti ta' profitt garantit u prezzijiet irregolati, flimkien mal-assenza ta' suq bl-ingrossa għall-elettriku u l-gass naturali, jikkostitwixxu oqsma ta' tħassib partikolari. Fid-dawl tad-dipendenza konsiderevoli tagħha fuq rotta unika tal-enerġija, il-Bulgarija hija esposta ħafna għar-riskju ta' xokkijiet tal-provvista. L-implimentazzjoni tal-proġetti tal-inerkonnetturi tal-elettriku u l-gass għandhom jiġu mgħaġġla sabiex tittejjeb id-diversifikazzjoni u s-sigurtà tal-provvista. L-effiċjenza baxxa tal-enerġija għadha piż ekonomiku sinifikanti kemm għall-impriżi kif ukoll għall-konsumaturi privati. B'mod partikolari, l-effiċjenza tal-enerġija tal-binjiet, kemm pubbliċi kif ukoll privati, għandha potenzjal konsiderevoli.
            
         
               (18)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Bulgarija. Hija vvalutat il-Programm Nazzjonali ta' Riforma u l-Programm ta' Konverġenza, u ppreżenta rieżami fil-fond. Hija qieset mhux biss ir-rilevanza tagħhom biex fil-Bulgarija jkun hemm politika fiskali u soċjoekonomika sostenibbli, iżda wkoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika ġenerali tal-Unjoni billi jingħata input fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-rakkomandazzjonijiet (1) sa (7) aktar ’l isfel.
            
         
               (19)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Konverġenza, u l-opinjoni tiegħu (5) hija riflessa b’mod partikolari fir-rakkomandazzjoni (1) ta’ hawn taħt,
            
         
               (20)
            
            
               Fid-dawl tar-reviżjoni fil-fond tal-Kummissjoni u ta’ din il-valutazzjoni, il-Kunsill eżamina l-Programm Nazzjonali ta’ Riforma u l-Programm ta’ Konverġenza. Ir-rakkomandazzjonijiet tagħha taħt l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet (3), (4) u (5) hawn taħt,
            
         B’DAN JIRRAKKOMANDA li l-Bulgarija tieħu azzjoni fil-perijodu 2013-2014 sabiex:
   
               1.
            
            
               Tippreserva pożizzjoni fiskali soda billi tiżgura l-konformità mal-objettiv fuq terminu medju (OTM) u ssegwi politika fiskali favorevoli għat-tkabbir kif previst fil-Programm ta' Konverġenza. Timplimenta strateġija komprensiva tat-taxxa sabiex jissaħħu l-aspetti kollha tal-liġi tat-taxxa u l-proċeduri tal-ġbir bil-għan li jiżdied id-dħul, b'mod partikolari billi jittejjeb il-ġbir tat-taxxi, tiġi indirizzata l-ekonomija informali u jitnaqqsu l-ispejjeż tal-konformità. Tistabbilixxi istituzzjoni indipendenti sabiex timmonitorja l-politika fiskali u tipprovdi analiżi u pariri.
            
         
               2.
            
            
               Tneħħi l-għażliet tal-irtirar kmieni, tintroduċi l-istess età statutorja tal-irtirar għall-irġiel u n-nisa u timplimenta politiki attivi tas-suq tax-xogħol li jippermettu lill-ħaddiema li huma akbar fl-età sabiex jibqgħu aktar fis-suq tax-xogħol. Tissikka l-kriterji tal-eliġibbiltà u l-kontrolli għall-allokazzjoni tal-pensjonijiet tal-invalidità sabiex tillimita l-abbużi b'mod effettiv.
            
         
               3.
            
            
               Taċċellera l-Inizjattiva tal-Impjiegi taż-Żgħażagħ nazzjonali, pereżempju permezz ta' Garanzija taż-Żgħażagħ (6). Issaħħaħ ulterjorment il-kapaċità tal-Aġenzija tal-Impjieg bil-għan li tipprovdi pariri effettivi għal dawk li jkunu qegħdin ifittxu x-xogħol u tiżviluppa l-kapaċità għall-identifikazzjoni u t-tlaqqigħ tal-ħtiġijiet tal-ħiliet. Ittejjeb il-politiki attivi tas-suq tax-xogħol, b'mod partikolari fir-rigward tal-iskemi nazzjonali tal-impjieg. Twettaq eżami tal-limiti minimi għall-kontribuzzjonijiet tas-sigurtà soċjali sabiex tiżgura li s-sistema ma taqtax lil dawk li jkollhom ħiliet baxxi 'l barra mis-suq tax-xogħol. Tiżgura twettiq konkret tal-Istrateġiji Nazzjonali għat-Tnaqqis tal-Faqar u l-Promozzjoni tal-Inklużjoni Soċjali 2020 u l-Istrateġija Nazzjonali għall-Integrazzjoni tar-Roma. Ittejjeb l-aċċessibilità u l-effikaċja tat-trasferimenti u s-servizzi soċjali, b'mod partikolari għat-tfal u l-persuni li huma akbar fl-età.
            
         
               4.
            
            
               Tadotta l-Att dwar l-Edukazzjoni tal-Iskola u twettaq ir-riforma tal-edukazzjoni għolja, b'mod partikolari billi tallinja aħjar l-eżiti mal-ħtiġijiet tas-suq tax-xogħol u ssaħħaħ il-kooperazzjoni bejn l-edukazzjoni, ir-riċerka u n-negozju. Ittejjeb l-aċċess għall-edukazzjoni inklussiva għat-tfal żvantaġġati, b'mod partikolari r-Roma. Tiżgura l-aċċess effettiv għall-kura tas-saħħa u ttejjeb l-ipprezzar tas-servizzi tal-kura tas-saħħa billi torbot il-finanzjament tal-isptarijiet mar-riżultati u tiżviluppa l-kura tal-pazjenti esterni.
            
         
               5.
            
            
               Tieħu passi ulterjuri sabiex ittejjeb l-ambjent tan-negozju, billi taqta' l-burokrazija, timplimenta strateġija tal-gvern elettroniku u timplimenta l-leġislazzjoni dwar il-ħlasijiet tard. Ittejjeb il-kwalità u l-indipendenza tas-sistema ġudizzjarja u tiġġieled b'mod aktar effettiv kontra l-korruzzjoni. Ittejjeb l-aċċess għall-finanzjament għall-SMEs u l-kumpaniji li jkunu għadhom kif twaqqfu.
            
         
               6.
            
            
               Taċċellera l-assorbiment tal-fondi tal-UE. Tiżgura l-implimentazzjoni tajba tal-leġislazzjoni tal-akkwisti pubbliċi billi testendi l-kontroll ex-ante mill-Aġenzija tal-Akkwisti Pubbliċi sabiex jiġu evitati l-irregolaritajiet.
            
         
               7.
            
            
               Issaħħaħ l-indipendenza tal-awtoritajiet regolatorji nazzjonali u l-kapaċità amministrattiva b'mod partikolari fis-setturi tal-enerġija u t-trasport, u kif ukoll għall-immaniġġjar tal-iskart u tal-ilma. Tneħħi l-ostakli tas-suq, il-kwoti, ir-restrizzjonijiet territorjali u l-prezzijiet regolati, u tlesti d-diżinn tas-suq billi tistabbilixxi suq trasparenti bl-ingrossa għall-elettriku u l-gass naturali. Taċċellera l-proġetti tal-interkonnettur tal-elettriku u l-gass u ssaħħaħ il-kapaċità sabiex jiġu indirizzati l-interruzzjonijiet fis-servizz. Iżżid l-isforzi sabiex ittejjeb l-effiċjenza enerġetika.
            
         
      Magħmul fi Brussell, id-9 ta’ Lulju 2013.
      
         
            Għall-Kunsill
         
         
            Il-President
         
         R. ŠADŽIUS
         
      
   
   
      (1)  ĠU L 209, 2.8.1997, p. 1.
   
      (2)  ĠU L 306, 23.11.2011, p. 25.
   
      (3)  Miżmuma għall-2013 permezz tad-Deċiżjoni tal-Kunsill 2013/208/UE tas-22 ta' April 2013 dwar il-linji gwida għall-politika tal-Istati Membri dwar l-impjiegi (ĠU L 118, 30.4.2013, p. 21).
   
      (4)  ĠU C 219, 24.7.2012, p.9.
   
      (5)  Taħt l-Artikolu 9(2) tar-Regolament (KE) Nru 1466/97.
   
      (6)  Stabbilita bir-Rakkomandazzjoni tal-Kunsill tat-22 ta' April 2013 (ĠU C 120, 26.4.2013, p.1).